บาทเปิด 35.40 บาทต่อดอลล่าร์แข็งค่า
เงินบาทเปิดตลาด 35.40 บาทต่อดอลล่าร์  แข็งค่าจากแรงเทขายดอลล์ หลังมองนโยบายเศรษฐกิจ"ทรัมป์"ยังไม่ชัดเจน
12 ม.ค. 2560

เงินบาทเปิดตลาด 35.40 บาทต่อดอลล่าร์  แข็งค่าจากแรงเทขายดอลล์ หลังมองนโยบายเศรษฐกิจ"ทรัมป์"ยังไม่ชัดเจน
นักบริหารเงินจากธนาคารกรุงศรีอยุธยา กล่าวว่า เงินบาทเปิดตลาด 35.40 บาท/ดอลลาร์ จากเย็นวานนี้ที่ปิดตลาด อยู่ที่ระดับ 35.58 บาท/ดอลลาร์
"เงินบาทเช้านี้แข็งค่ามาก เปิดที่ 35.40 ก่อนจะแข็งลงมาอย่างต่อเนื่อง ล่าสุดอยู่ที่ 35.35 โดยดอลลาร์ถูกเทขายเทียบกับทุกสกุล เนื่องจากตลาดค่อนข้างผิดหวังภายหลังจากนายโดนัลด์ ทรัมป์ ว่าที่ประธานาธิบดีของสหรัฐไม่ได้ให้รายละเอียดที่ชัดเจนเกี่ยวกับนโยบายกระตุ้นเศรษฐกิจ ในระหว่างที่เขาแถลงข่าวต่อสื่อมวลชนเป็นครั้งแรกเมื่อวานนี้" นักบริหารเงิน กล่าว
นักบริหารเงิน ประเมินกรอบการเคลื่อนไหวของค่าเงินบาทในวันนี้ไว้ที่ 35.30-35.45 บาท/ดอลลาร์
"มีความเป็นไปได้ที่ค่าเงินบาทจะแข็งค่าต่อ รอติดตามประธานเฟดคืนนี้ว่าจะออกมาพูดอะไร แต่คาดว่ากรณีของนายทรัมป์น่าจะยังส่งผลต่อเนื่อง"